กรมทรัพย์สินทางปัญญา ประกาศขึ้นทะเบียนสิ่งบ่งชี้ทางภูมิศาสตร์ (GI) “ข้าวเหนียวแดงเมืองเลย”
นายสินิตย์ เลิศไกร รัฐมนตรีช่วยว่าการกระทรวงพาณิชย์ เปิดเผยว่า กรมทรัพย์สินทางปัญญา ประกาศขึ้นทะเบียนสิ่งบ่งชี้ทางภูมิศาสตร์ (GI) “ข้าวเหนียวแดงเมืองเลย” สินค้าพื้นเมืองของจังหวัดเลย ที่สร้างชื่อเสียง ความภาคภูมิใจและสร้างรายได้ให้กับเกษตรกร สำหรับ “ข้าวเหนียวแดงเมืองเลย” เป็นเมล็ดข้าวที่ผ่านการคัดเฉพาะตามภูมิปัญญาท้องถิ่น ปลูกในที่ราบลุ่มและที่ราบระหว่างภูเขา ทำให้ดินส่วนนั้นมีลักษณะร่วนหยาบ โดยเกิดจากตะกอนลำน้ำ ด้วยสภาพอากาศที่มีอุณหภูมิต่ำกว่าจังหวัดอื่นในภาคตะวันออกเฉียงเหนือ จึงทำให้พื้นที่บริเวณนั้นอุดมไปด้วยแร่ธาตุ ต้นข้าวสามารถดูดซึมสารอาหารและแตกกอได้มากกว่าปกติ ด้วยแหล่งภูมิศาสตร์นี้ ทำให้เมล็ดข้าวทางจังหวัดเลย มีอัตลักษณ์ชัดเจน สีฟางขีดน้ำตาลและไม่มีหางข้าว เมื่อนำไปหุงสุกจะมีกลิ่นหอมที่เป็นเอกลักษณ์ สัมผัสนุ่มและมีปริมาณน้ำตาลน้อยกว่าข้าวเหนียวทั่วไป จึงเหมาะกับผู้ป่วยโรคเบาหวาน หรือผู้ที่ต้องการควบคุมน้ำตาล นอกจากนี้ ข้าวเหนียวแดงเมืองเลย ยังได้รับรางวัลชนะเลิศ อับดับ 1 จาก 90 สายพันธุ์ของข้าวเหนียว ที่มีความหอมที่สุด ในงานมหกรรมพันธุ์ข้าวภาคอีสานและยังได้รับรางวัล อับดับ 3 ประเภทข้าวเหนียวที่มีความอร่อย และยังได้เข้าร่วมกิจกรรมต่างๆ นับว่าเป็นสินค้าที่มีชื่อเสียง มีเอกลักษณ์เฉพาะตัว สามารถเพิ่มมูลค่าให้ตัวสินค้าและสร้างรายได้ให้เกษตรกรจังหวัดเลย